Primas abbas

In s’umidu merie
piòet a sulenu a sulenu
e morinde est sa die.
Falan sas primas abbas atonzinas
a sa terra siccada, piuerosa,
de abba e de friscura disizosa.
Su piantu ’e sos chelos,
tra sos umidos velos
de sas nues chi passana lezzeras,
cunfortat sa natura dolorosa.
Massagios e pastores sas aèras
miran isperanzosos.
Deo puru in sa dura
aspra fatiga mia alzio sa cara
a mirare sos chelos neulosos.
E in custa friscura
de sa niedda istagione
paret chi si renoet sa persone
e pius pagu amara
rendat sa vida mia, trista tantu
da una dolorosa passione.
E su meu piantu
accomuno a sas àeras iscuras;
e comente sa terra
in noeddas friscuras
sa folza sua agattat de s’annada,
deo puru in sa gherra
de custa vida mia agatto forza
in su piantu purificadore
ch’ammoddigat s’iscorza
de s’anima, chi tremet de amore
rinnovada. Si temperat su cantu
in su vigile coro;
né pius mi lamento o m’addoloro,
ma casi beneigo su piantu.